ARRONDO ALDASORO (EH Bildu, 2015-10-29):
Bai.
Llanos andrea, ez naiz luzatuko lehen ere azaldu dudalako nola baloratzen dugun eta nola kokatzen dugun zuek gaur hona ekarritako proposamena. Bai, erabaki elektoral bat da nolabait, alde batetik zerbitzu publikoa suntsitzen ari zarete leku guztietan eta beste alde batetik horrelako keinu bat egiten duzue, elektoralki, momentu honetan komenigarria zaizuelako.
Ez da sinesgarria, esan dut lehen ere, zuen proposamena. Zuek benetan langile publikoen defentsan ari zarete? Ez da sinesgarria eta ez dut errepikatuko lehen ere aipatu dudana. Eta egia esan, entzunda entzundakoak, egia da ere Alderdi Sozialistak ez dagoela inori ikasketa handiak emateko honen inguruan, zeren murrizketak egin ditu bai PSOEk, bai PSEk hemen, lehen ere aipatu dut nik % 5eko jaitsiera lansarietan Alderdi Sozialistak egin zuen, beste murrizketa batzuen artean. Eta hori errealitate bat da ere.
Baina hemen, momentu honetan Jaurlaritzan EAJ dago eta zuk esan duzu, Gorospe andrea, zalantzarik gabe 2012ko aparteko ordainsaria ordainduko duela Jaurlaritzak eta EAJ horrekin konprometitzen dela egoera ekonomikoak aukera ematen dionean.
Baina guk ez dugu uste momentu honetako egoera ekonomikoak aukerarik ematen ez dionik, guretzat hori ez da egia. Lehen egia ez zen bezala, ezin zuela besterik egin. Zuk behin eta berriro errepikatuko duzu, leku guztietan, mundu guztia, gauza berdina egiten duela, baina guk uste dugu hori beti ez dela horrela. Eta adibideak ere badaudela esateko beste modu batean ere egin direla gauzak, bai aparteko ordainsariaren inguruan, bai soldaten izozketen inguruan.
Eta uste dugu momentu hau izan daitekeela, zeren arazoa gainera ez da soilik aparteko lan sariarena, lehen ere esan dut, hemen zerbitzu publikoekin egiten ari dena dago kolokan eta gu benetan horretan sinestuta gaude ahuldu egiten ari direla, ahultzen ari direla azken urteetan eta berriro berreskuratu behar dela, indartu egin behar direla.
Eta hau lotuta dago aurrekontuekin, zalantzarik gabe. Eta aurrekontuak lehentasun kontuak dira eta ez besterik.
Eta lehen aipatu dut, zorra ordaintzea edo defizit muga onartzea, edo ez dakit zein partida zertarako ipintzea, oinarrizko, pertsonen oinarrizko gaien aurretik daude? Hezkuntzaren aurretik dago? Osakidetzaren edo osasunaren aurretik egon behar da? Ez dira lehentasunak izan behar?
Eta lehen esan dut, lan baldintzak oso lotuta daude zerbitzuarekin. Ordezkapenak ez egitea ez du bakarrik langileengan eragiten, badu eragina zerbitzuan. Eta horretaz ere gu behintzat ari gara hitz egiten.
Eta hitz egiten ari gara baita ere, adibidez, enpleguaz. Bai zuek, Eusko Alderdi Jeltzaleak eta Jaurlaritzak askotan aipatzen duzuen gaia, eta baita ere askotan esaten duzuena, lehenetsi egin behar dela eta lehenesten duzuela.
Ba guk esaten dugu, oso erraza duzuela etxetik hastea eta etxetik hastea da zerbitzu publikoetan suntsitutako enplegua berreskuratzea. Eta hori aukera bat da, erabaki bat da, erabaki bat da eta egin daiteke.
Beno, harrituta zaude, esan duzu, bai Alderdi Popularrarekin, eta beno, guztiekin, eta niri ere harritu nauzu maila batean, zeren zuk bota diozu, adibidez, Alderdi Popularrari ea dakien Europatik zer esan dieten, 7 milioi euroko murrizketa egin behar dutela, eta abar.
Eta beno, alde batetik Erkorekak esaten du ez dagoela dirurik ordaintzeko aparteko lansaria eta, beste alde batetik, badirudi prest dagoela horiekin gobernatzeko Madrilen eta Ciudadanosekin.
Orduan, hemen harridura alde guztietatik egon daiteke, zeren zaila da benetan antzerki hau ulertzea jendearentzat. Eta hori ere hor sartzen da.
Eta bukatzeko, esango nuke, orain ere, Madriletik datorren agendaren eta gaien inguruan eta arabera eztabaidatzen ari garela. Eta badela ordua, baita ere zerbitzu publikoen eta langile publikoen inguruan, hemendik, hemengo erabakiak hartzeko.
Eta horretarako ondo egongo litzatekeela hemengo errealitateari buelta bat ematea, adostea zer dugun, nora iritsi nahi dugun, zer behar den eta besteen agenden inguruan eztabaidatzen ibili beharrean, gure agenda propioa egitearena.
Eta horregatik erdibidekoan guk zerbait baloratzen baldin badugu positiboki da Jaurlaritzari eskatzen zaiola bide hori egitea, hastea egiten, besteak beste, negoziazio kolektiboaren bitartez.